पाएं अपने शहर की ताज़ा ख़बरें और फ्री ई-पेपरडाउनलोड करें
हैदरनगर मुख्य चौक बाजार पर सब्जी बाजार में लग रही भीड़ की जानकारी मिलने पर प्रशासन मंगलवार की सुबह हरकत में आया और सभी सब्जी विक्रेताओं को वहां से दूसरी जगह शिफ्ट कर दिया गया। अब सोशल डिस्टेंसिंग के साथ हैदरनगर हाई स्कूल के खाली मैदान में सब्जी की दुकान लगेगी। कुछ दिनों से सब्जी बाजार में रोजाना काफी भीड़ हो रही थी और सोशल डिस्टेंसिंग की धज्जियां उड़ रही थी। इस खबर को दैनिक भास्कर ने प्रमुखता से छापा था। इसके बाद प्रशासन ने कोरोना संक्रमण की चेन को तोड़ने के लिए सब्जी बाजार को खुले मैदान में शिफ्ट करने की योजना बनाई।
मंगलवार की सुबह हैदरनगर थाना के SI शिवशंकर उरांव, ASI विनय सिंह पुलिस जवानों के साथ सब्जी बाजार पहुंचे और सभी दुकानदारों को हैदरनगर हाई स्कूल के मैदान में स्थानांतरित किया। SDO कमलेश्वर नारायण द्वारा जारी निर्देश में यह कार्रवाई की गई। इधर, सब्जी बाजार में हो रही भीड़ की खबर छपने के बाद बाजार क्षेत्र में नियुक्त दंडाधिकारी मणिकांत द्वारा बीडीओ के नाम एक पत्र देकर महामारी से बचने के लिए सब्जी बाजार को अविलंब हटाने की मांग की गई थी। इसमें कई पंचायत प्रतिनिधियों ने भी हस्ताक्षर किया था।
दूसरी ओर, जब पुलिस सब्जी बाजार को शिफ्ट कराने पहुंची तो सब्जी विक्रेताओं ने इसमें आनाकानी भी की। हालांकि पुलिस के सख्त रवैये को देख दुकानदार नए स्थान पर चले गए। इस बीच सब्जी विक्रेताओं ने कहा कि सरकार द्वारा जारी गाइड लाइन का हैदरनगर के व्यवसायियों द्वारा खुलेआम उल्लंघन किया जा रहा है। कई बड़े व्यवसायी महंगे दामों में सामान बेच रहे हैं। उन्होंने पुलिस को ध्यान आकृष्ट कराते हुए जांच कर कार्रवाई करने की मांग की है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn